Nafarroako Parlamentuko Mahaiak, 2020ko maiatzaren 25ean egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea Cristina Ibarrola Guillén andreak aurkezturiko galdera, COVID-19a baieztatuz gero kontaktu guztiei PCR proba egiteari buruzkoa.

**2.** Nafarroako Parlamentuko Aldizkari Ofizialean argitara dadin agintzea.

**3.** Nafarroako Gobernuari igortzea, Legebiltzarreko Erregelamenduko 194. artikuluak agindutakoari jarraikiz, idatzizko erantzuna bidal dezan.

Iruñean, 2020ko maiatzaren 25ean

Lehendakaria: Unai Hualde Iglesias

GALDERAREN TESTUA

Nafarroako Gorteetako kide den eta Navarra Suma talde parlamentarioari atxikita dagoen Cristina Ibarrola Guillén andreak, Legebiltzarraren Erregelamenduan ezarritakoaren babesean, galdera hau aurkezten du, idatziz erantzun dakion:

1. Nafarroako Gobernuak zer egunetatik aitzina izaten ahal zuen ahalmena COVID-19a baieztatuta zeukaten kasuen hurbileko kontaktu guztiei PCR proba egiteko?

2. Zer egunetan hasi zen bermatzen COVID-19a baieztatuta zeukaten kasuen kontaktu guztiei PCR proba sistematikoki eginen zitzaiela?

3. Soilik egun horretatik aitzina egiten ari al da PCR proba COVID-19a baieztatuta zeukaten kasuen kontaktuei ala aurreko egunetan ere egiten al zitzaien? Zein da zehatz-mehatz irizpidea eta zein egunetatik aitzina? Nola islatu da protokoloan, irizpidea homogeneoa izan dadin?

4. Nafarroako Gobernuak zer dela-eta ez zien lehen egin COVID-19a baieztatuta zeukaten kasuen kontaktuei PCR proba, horixe izanik pandemia kontrolatzeko funtsezko estrategia bat?

Iruñean, 2020ko maiatzaren 18an

Foru parlamentaria: Cristina Ibarrola Guillén